**Pirkkalan kunnan lausunto:** Hallituksen esitys eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta

*Pirkkalan kunta lausuu hallituksen esitykseen eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta seuraavaa:*

Hallituksen esityksessä lukiolain muuttamisesta ja sen yksityiskohtaisissa perusteluissa esitetään järjestämisluvan myöntämiskriteerit, mutta niiden täyttymisen edellytyksiä ei avata tarkemmin. Perusteluissa mainitaan, että järjestämisedellytyksien arvioiminen perustuisi kokonaisuuden huomioon ottavaan tarkoituksenmukaisuusharkintaan. Lisäksi hakijalla ei olisi lakiin perustuvaa oikeutta lukiokoulutuksen järjestämisluvan saamiseen, vaikka luvan myöntämiselle säädetyt edellytykset täyttyisivät.

Ongelmallisena nähdään se, että miten järjestämisluvan myöntämiseen liittyvä opetus- ja kulttuuriministeriön harkinta olisi kuntia kohtaan tasapuolista ja läpinäkyvää. Hallituksen esitys tarkoittaa sitä, että opetus- ja kulttuuriministeriölle tulisi ensimmäistä kertaa mahdollisuus päättää valtakunnallisesta lukiokoulutuksen järjestäjäverkosta käytännössä rajoittamattoman harkintavallan puitteissa. Hallituksen esitykseen on ansiokkaasti koottu järjestämisluvan edellytyksiä, mutta kysymysmerkiksi jää, mikä merkitys kriteereillä tulee kokonaisharkinnassa olemaan.

Pirkkala, kuten monet muutkin kunnat, suunnittelevat lukiokoulutuksen järjestämisen pitkäjänteisesti muun muassa panostamalla toimiviin tiloihin ja uusien toimintamallien kehittämiseen. Pitkäjänteisellä pedagogisella kehittämistyöllä ja taloudellisilla investoinneilla tulee olla merkitystä järjestämisluvan myöntämiselle. Kunnan näkökulmasta valtion tasolla tehtävien päätösten tulee olla kauaskantoisia.